# Forsíða

Forsíðan, sum skúlin letur tær, skal latast inn við uppgávuni. Hon skal vera fremst. Á henni skal standa:

* fornavn, eftirnavn
* floksheiti
* lærugreinarnar, tú skrivar í
* heitið á uppgávuni
* nær uppgávan skal latast inn
* uppgávuorðingin

Umframt hesa kanst tú gera eina forsíðu við mynd, navni og illustratiónum. Hendan skal koma eftir forsíðuna frá skúlanum.

# Úrtak/”Abstract”

Her skalt tú í stuttum taka samanum og vísa á teir týdningamiklastu partarnar í uppgávusvarinum:

* Evni, endamál og hví: Hvør er uppgávuorðingin, og hví ynskir tú at kanna hetta?
* Háttalag og hvussu: Hvat gjørdi tú, og hvussu gjørdi tú hetta?
* Úrslit og niðurstøða – hvørjum fanst tú útav: Hvat vísti tín kanning/greining? Hvør er tín niðurstøða?

Teksturin skal kunna lesast sum ein heild og skiljast, uttan at neyðugt er at vísa til uppgávuna sjálva. Eitt úrtak skal vera skrivað á enskum og vera millum 10-20 linjur. Sí dømi [her](http://skriftlighed.fr-gym.dk/formidling/Skriftlig_formidling/Abstract_eksempler.html).

# Innihaldsyvirlit

Í innihaldsyvirlitinum skulu allir partar í uppgávuni nevnast (kapittul, partur, ser-partur). Her skal lesarin fáa yvirlit yvir uppgávuna, og lættliga finna fram einstakar partar.

**GG! Minst til at dagføra innihaldsyvirlitið, tá uppgávan er liðug!**

***Prei***

*Video-vegleiðingar:*

* *Soleiðis gert tú innihaldsyvirlit í Word á* [*Windows*](https://ordlab.dk/video/word-windows-lav-en-indholdsfortegnelse/)*-teldu og á* [*Mac*](https://ordlab.dk/video/word-mac-opret-en-indholdsfortegnelse/)*.*
* *Avger,* [*á hvørjari síðu síðutølini skulu byrja*](https://ordlab.dk/video/word-windows-bestem-sidetal/) *í Word.*

*Atgongd til video krevur login:*

*Login* 🡪 *Login med WAYF* 🡪 *vel “Glasir” á listanum* 🡪 *logga inn við tínum Glasir-brúkara.*

# Inngangur

Her leggur tú títt evni og uppgávuorðingina fram. Hugleið fyrst í stuttum um evnið sjálvt, og legg síðani fram, hvussu tú ætlar at loysa spurningarnar, sum uppgávuorðingin setur. Skriva ein samanhangandi tekst her – ikki í punktformi. Endurgev ikki uppgávuorðingina beinleiðis í innganginum, men orða teg soleiðis, at hon liggur sum grund fyri tí, sum tú skrivar.

**Inngangur:** Uppskot til start-setningar:

* Uppgávan lýsir... og greinar...
* Høvuðsdenturin í uppgávuni er á...
* Í uppgávuni fari eg at kanna...
* ...vendir sær til...
* Endamálið við... er at...
* Fyri at kunna greina..., lýsi eg fyrst...
* Eg byrji við at lýsa... og síðani gera eina roynd av... og meta um...
* Eg fari at lýsa..., og gera eina samanberandi greining og tulking av... og diskutera...
* Fyrst er ein lýsing av...,sum eg greini og tulki...fyri at kunna samanbera...
* Evnið er viðkomandi tí...
* Hugtakið... verður brúkt um...

# Viðgerð av uppgávuorðingini og spurningum

Tað er í hesum partinum, at tú gert størri greiningar, metingar, diskuterar og perspektiverar. Her skalt tú:

* vísa, at tú dugir at brúka tekstir, samanbera, endurgeva, stytta, greina, próvføra, diskutera og síggja evnið út frá fleiri sjónarhornum.
* arbeiða á ymsum torleikastigum.
* lýsa og brúka møguligt praktiskt/empiriskt arbeiði.

## Lýsing

**Lýsing:** Uppskot til start-setningar:

* Sambært... er... og hetta ávirkar...
* Høvuðssjónarmiðið í tekstinum er...
* Hetta grundar høvundurin á...
* Hetta gav avleiðingar, sum...
* ...hevði avgerandi týdning...
* ...var óvanligt, tí...
* Fyri samtíðina var hetta úrslitið...
* Ein onnur tilgongd er...
* Við útgangsstøði í... er... ein mótsetningur til...
* Hugtakið...fevnir um... og skilir seg frá...

## Greining

**Greining:** Uppskot til start-setningar:

* Mátin, sum... brúkar til at siga frá, er...
* ...eru dømi um, hvussu...
* ..., sum....brúkar, stuðlar undir...
* ...eyðkennir skriviháttin...
* Teksturin endurspeglar samtíðina, tí...
* ...prosessin verður ávirkað av...
* ...hetta kann ávirka...
* ...kann hava fleiri orsøkir, m.a....
* Við útgangsstøði í... kann hetta úrslitið...
* Tá hugsað verður um grundleggjandi prinsippini í...
* Við hesum fyriheldur... seg til... við at...
* Um vit samanbera hetta við...

## Diskussión

**Diskussión:** Uppskot til start-setningar:

* Høvuðsjónarmiðið í tekstinum er...
* ...próvførir við at brúka...
* Kann tað hugsast, at...?
* Próvgrundirnar, ið eru nýttar, eru...
* ...hevur týdning fyri, hvørja fatan...
* Hetta kann vera grundað í...
* Møguligir fyrimunir og vansar við hesum kunnu vera...
* ...kann tala fyri, at...
* ...tó so, at...
* eru dømi um, hvussu...
* Hetta førir við sær spurningar sum t.d....
* ...í hvønn mun hetta ávirkar...

# Samandráttur/niðurstøða

Tá ið tú skrivar niðurstøðuna av uppgávuni, skulu teir spurningar, sum uppgávuorðingin setur, longu vera svaraðir. Niðurstøðan skal vera faklig og taka støði í tilfarinum, sum tú hevur viðgjørt í uppgávuni. Tú skalt:

* í stuttum greiða lesaranum frá tí, sum tú ert komin fram til – taka stutt samanum tað mest týðandi í lýsing, greining og diskussión.
* ikki koma við nýggjum tilfari ella nýggjari viðgerð í niðurstøðuni.
* ikki greiða lesaranum frá, hvat tú sjálv/-ur persónliga hevur fingið burturúr at skriva uppgávuna.

Í summum lærugreinum kann vera størri dentur á at hava ein samandrátt saman við niðurstøðuni. Tosa við vegleiðaran um hetta.

***Prei***

*Skriva uppgávuorðingina/spurningarnar og niðurstøðuna út ella set tað upp á hvør sína hálvu á deildum skíggja. Les bæði skjøl ígjøgnum og kanna eftir, um niðurstøðan svarar spurningunum í uppgávuorðingini.*

*Videovegleiðingar: Soleiðis brúkar tú deildan skíggja (split screen) á* [*Windows*](https://ordlab.dk/video/windows-delt-skaerm/) *og* [*Mac*](https://ordlab.dk/video/macos-delt-skaerm/)*.*

# Bókmentalisti/keldulisti

Tað er ógvuliga týdningarmikið, at tín uppgáva er væl skjalprógvað. Hetta er við til at gera uppgávuna fakliga, og ikki bert eitt úrslit av egnari hugsan og meiningum. Tú lænir í høvuðsheitum vitan frá øðrum; tí er alneyðugt, at tú vísir til bókmentir og keldur, soleiðis at lesarin fær at vita, hvaðani tú hevur “lænt” upplýsingarnar.

Sí meira um keldutilfar og ávísingar [her](https://www.glasir.fo/naemingar-lesandi/gm/breytaverkaetlan/#:~:text=KELDUTILFAR%20OG%20%C3%81V%C3%8DSINGAR).

# Møgulig fylgiskjøl